Video: Hond en eienaar ná drie jaar herenigGiorgi en Jorge (skermgreep uit die video) Hulle is die mens se beste vriend – en dié video is genoeg om enige hart te vermurwe wanneer ŉ hond en sy eienaar ná drie jaar weer herenig word. Giorgi Bereziani (62) van Tbilisi in Georgië het in 2015 sy geliefde hond, Jorge, verloor. Drie jaar lank het hy tevergeefs die strate deursoek en selfs plakkate versprei. Werknemers by ŉ operahuis het Giorgi egter onlangs gekontak om te sê hulle het ŉ rondloperhond in die gebied opgemerk wat soos Jorge lyk. Giorgi het dadelik op ŉ bus geklim om so vinnig as moontlik by die toneel uit te kom. Sy swart-en-wit brak het moeg en vuil langs ŉ boom gelê met ŉ geel kaartjie in sy oor wat beteken dat dierebeheer hom opgetel, ingeënt en weer op die strate losgelaat het. “Jorge, is dit jy?” roep Giorgi in die video. “Jorge, dit ís jy!” Dit lyk aanvanklik of die uitgeputte brak nie eers besef dat iemand hom roep nie, maar dan herken hy sy eienaar se stem en hy is klaarblyklik baie opgewonde om hom te sien – hy tjank en waai sy stert en spring op Giorgi in ongeloof. Jorge is nie meer ŉ rondloperbrak nie, hy is weer tuis.